b'\n_START_ARTICLE_\nTiger\n_START_SECTION_\nNimi\n_START_PARAGRAPH_\nNimen Tiger (tiikeri) keksi Ferdinand Porsche. Vuonna 1944 Adolf Hitler m\xc3\xa4\xc3\xa4r\xc3\xa4si roomalaisen j\xc3\xa4rjestysnumeron poistettavaksi Tigerin, kuten my\xc3\xb6s Pantherinkin nimest\xc3\xa4, tosin vaunuun viitataan t\xc3\xa4st\xc3\xa4 huolimatta usein nimell\xc3\xa4 Tiger I, jotta sit\xc3\xa4 ei sekoitettaisi sen seuraajaan, Tiger II:een.\n_START_SECTION_\nSuunnittelu\n_START_PARAGRAPH_\nHenschel aloitti raskaan panssarivaunun suunnittelun jo kev\xc3\xa4\xc3\xa4ll\xc3\xa4 1937. Vuonna 1941 Henschel, Porsche, MAN ja Daimler-Benz j\xc3\xa4ttiv\xc3\xa4t suunnitelmansa 75 mm:n tykill\xc3\xa4 varustetusta, 35 tonnin painoisesta vaunusta. Operaatio Barbarossan alettua ja etenevien joukkojen kohdattua Neuvostoliiton T-34- ja KV-1-vaunuja syntyi tarve vaatimusten p\xc3\xa4ivitt\xc3\xa4miseen ja siihenastisen ty\xc3\xb6n lopettamiseen. Parannettu panssarointi nosti painon aina 45 tonniin ja tykki vaihdettiin 88 mm:n panssarivaunukanuunaan. Prototyypin piti olla valmiina Hitlerin syntym\xc3\xa4p\xc3\xa4iv\xc3\xa4ksi 20. huhtikuuta 1942. Ajan puutteen vuoksi entiset suunnitelmat kierr\xc3\xa4tettiin uuden vaunun perustaksi. T-34:n joitain kehittyneit\xc3\xa4 ominaisuuksia, kuten kaltevaa panssarointia, ei katsottu tarvittavan konseptin oltua riitt\xc3\xa4v\xc3\xa4n vahva ja tehokas jo sellaisenaan. Pystysuora etupanssari oli 100 mm:n vahvuinen._NEWLINE_Porsche ja Henschel toimittivat prototyypit m\xc3\xa4\xc3\xa4r\xc3\xa4aikaan menness\xc3\xa4. Henschelin suunnitelma hyv\xc3\xa4ksyttiin, mutta siihen otettiin Porschen torni. Tuotanto alkoi elokuussa 1942. Porschen mallia tilattiin my\xc3\xb6s 90 kappaletta, mutta niit\xc3\xa4 ei koskaan k\xc3\xa4ytetty. Rungot k\xc3\xa4ytettiin Panzerj\xc3\xa4ger Tigeriin, joka tuli tunnetuksi Elefant- ja Ferdinand-nimill\xc3\xa4._NEWLINE_Moottorina oli aluksi 590 hevosvoiman 21-litrainen Maybach, mutta se korvattiin vuoden 1943 kev\xc3\xa4\xc3\xa4ll\xc3\xa4 700 hevosvoiman 23,1-litraisella voimanl\xc3\xa4hteell\xc3\xa4. Vaihdelaatikko oli puoliautomaattinen hydraulinen Maybach Olvar. Vaunun voimansiirtoj\xc3\xa4rjestelm\xc3\xa4 oli aikanaan hyvin moderni ja teknisesti edistyksellinen. Esivalintainen vaihdelaatikko ja ohjauspy\xc3\xb6r\xc3\xa4 mahdollistivat hyv\xc3\xa4n ajettavuuden ja regeneratiivinen kaksis\xc3\xa4deohjausj\xc3\xa4rjestelm\xc3\xa4 piti tehoh\xc3\xa4vi\xc3\xb6t hyvin pienin\xc3\xa4. Tigeri\xc3\xa4 vaivasi kuitenkin tekninen ep\xc3\xa4luotettavuus ja suuri huollon tarve. Tiger oli ensimm\xc3\xa4inen saksalaistankki, jossa oli limitt\xc3\xa4inen telapy\xc3\xb6r\xc3\xa4st\xc3\xb6. T\xc3\xa4m\xc3\xa4 paransi maasto-ominaisuuksia, mutta lis\xc3\xa4si ja vaikeutti telakoneiston huoltoa. Py\xc3\xb6riin j\xc3\xa4i helposti lunta, mutaa tai kivi\xc3\xa4, jotka j\xc3\xa4\xc3\xa4tyess\xc3\xa4 tai kiinni j\xc3\xa4\xc3\xa4dess\xc3\xa4\xc3\xa4n pystyiv\xc3\xa4t est\xc3\xa4m\xc3\xa4\xc3\xa4n tai jopa rikkomaan telaketjuston teknisesti monimutkaisen rakenteen. Neuvostoliittolaiset huomasivat t\xc3\xa4m\xc3\xa4n ja ajoittivat toisinaan hy\xc3\xb6kk\xc3\xa4yksens\xc3\xa4 aamuiksi, jolloin Tigerit eiv\xc3\xa4t olleet aina t\xc3\xa4ysin toimintakykyisi\xc3\xa4._NEWLINE_Tigerin nopeus oli t\xc3\xa4ysin vertailukelpoinen tai jopa ylivoimainen suhteessa liittoutuneiden p\xc3\xa4\xc3\xa4tyyppeihin. Tigerin suurinta nopeutta 45 km/h, 3\xc2\xa0000:lla kierroksella minuutissa, ei voitu k\xc3\xa4ytt\xc3\xa4\xc3\xa4 kuin aivan hetkellisesti. Hieman alemmalla kierrosluvulla, noin 2\xc2\xa0500 kierrosta minuutissa saavutettava nopeus 38 km/h oli edelleen useimpien liittoutuneiden vaunujen tasolla. Liittoutuneiden yleisimpien panssarivaunutyyppien huippunopeudet vaihtelivat M4 Sherman -vaunujen eri tuotantomallien 34\xe2\x80\x9342 kilometrin tuntinopeudesta Churchillin 20\xe2\x80\x9326 km/h nopeuteen. My\xc3\xb6sk\xc3\xa4\xc3\xa4n Iosif Stalin-2:n huippunopeus ei ollut suurempi kuin 37 km/h. Noin 55 km/h nopeuden saavuttavalle T-34:lle Tiger h\xc3\xa4visi nopeudessa. Tigerin monis\xc3\xa4deohjausj\xc3\xa4rjestelm\xc3\xa4 mahdollisti tarkan ja kevyen ohjauksen, ja jarrua k\xc3\xa4ytt\xc3\xa4m\xc3\xa4ll\xc3\xa4 vaunu voitiin tarvittaessa k\xc3\xa4\xc3\xa4nt\xc3\xa4\xc3\xa4 sis\xc3\xa4kaarteen puoleisen telan keskipisteen ymp\xc3\xa4ri. Tigerin vaihteisto mahdollisti my\xc3\xb6s k\xc3\xa4\xc3\xa4ntymisen t\xc3\xa4ysin paikoillaan, siten ett\xc3\xa4 telaketjut vetiv\xc3\xa4t eri suuntiin. Suurimmat ongelmat olivat telakoneiston ja voimansiirron luotettavuudessa sek\xc3\xa4 lyhyt toimintas\xc3\xa4de. T\xc3\xa4m\xc3\xa4n lis\xc3\xa4ksi Tigerin suuri massa aiheutti joitakin rajoituksia siltojen suhteen._NEWLINE_Vaunun massa oli 55\xe2\x80\x9357 tonnia, mik\xc3\xa4 teki siit\xc3\xa4 painavimman siihen asti valmistetun saksalaisen panssarivaunun. Yksist\xc3\xa4\xc3\xa4n jo torni painoi 11 tonnia, ja sen k\xc3\xa4\xc3\xa4nt\xc3\xb6j\xc3\xa4rjestelm\xc3\xa4 oli osin hydraulinen. Tigerin edistykselliset tekniset ratkaisut, valmistusmenetelm\xc3\xa4t ja korkealuokkaiset materiaalit nostivat valmistuskustannuksia ja vaunu maksoikin 250\xc2\xa0000 silloista markkaa (Reichsmark) ilman aseistusta. PzKpfw V Panther maksoi ilman aseistusta 117\xc2\xa0000 ja PzKpfw IV 103\xc2\xa0500 markkaa._NEWLINE_Vaunussa oli viiden hengen miehist\xc3\xb6. P\xc3\xa4\xc3\xa4aseena oli 88 mm KwK 36 L/56-tykki. Etupanssari oli 100 mm paksu, tykin asekilpi 120 mm ja tornin ja rungon sivu- ja takaosien panssarointi 80 mm. Kannessa ja tornin katossa panssarointi oli vain 25\xe2\x80\x9340 mm, saman verran kuin tuon aikaisilla keskiraskailla vaunuilla._NEWLINE_Ensimm\xc3\xa4iset vaunut suunniteltiin sukeltaviksi. Niiden piti pysty\xc3\xa4 ylitt\xc3\xa4m\xc3\xa4\xc3\xa4n nelj\xc3\xa4n metrin syvyinen vesist\xc3\xb6este ja pysy\xc3\xa4 veden alla 2,5 tuntia. T\xc3\xa4m\xc3\xa4 ominaisuus hyl\xc3\xa4ttiin 495 valmistetun vaunun j\xc3\xa4lkeen._NEWLINE_Tigerin tuotanto alkoi elokuussa 1942 ja 1\xc2\xa0355 rakennettiin elokuuhun 1944 menness\xc3\xa4, jolloin valmistus p\xc3\xa4\xc3\xa4ttyi. Tuotanto oli aluksi 25 kappaletta kuukaudessa ja huhtikuussa 1944 suurimmillaan 104. Suurin vahvuus, 671 vaunua saavutettiin 1. hein\xc3\xa4kuuta 1944. Tiger II:n valmistus aloitettiin tammikuussa 1944. Nimest\xc3\xa4\xc3\xa4n huolimatta Tiger II oli alun alkaen oma itsen\xc3\xa4inen vaunukonseptinsa.\n_START_SECTION_\nL\xc3\xa4nsiliittoutuneet\n_START_PARAGRAPH_\nTiger I:n 8,8 cm KwK 36 L/56 Pzgr 39 kykeni tuhoamaan T-34-85:n tai Churchill IV:n jopa 1\xc2\xa0300 metrin et\xc3\xa4isyydelt\xc3\xa4. Liittoutuneiden tykeist\xc3\xa4 ainoastaan 17-naulan panssarintorjuntatykki ja 122 millimetrin A19-tykin panssarilaukaus kykeniv\xc3\xa4t l\xc3\xa4p\xc3\xa4isem\xc3\xa4\xc3\xa4n Tiger I -vaunun vastaavalta et\xc3\xa4isyydelt\xc3\xa4._NEWLINE_L\xc3\xa4nsiliittoutuneiden taktiikkana oli usein hy\xc3\xb6k\xc3\xa4t\xc3\xa4 ryhmiss\xc3\xa4, yhden ryhm\xc3\xa4n h\xc3\xa4m\xc3\xa4tess\xc3\xa4 Tigerin miehist\xc3\xb6\xc3\xa4 ja toisten pyrkiess\xc3\xa4 taka- tai sivuasemaan. Tigereiden hy\xc3\xb6k\xc3\xa4tess\xc3\xa4 puolustajan oli pysytt\xc3\xa4v\xc3\xa4 piilossa ja odotettava, kunnes vaunu tulisi riitt\xc3\xa4v\xc3\xa4n l\xc3\xa4helle. Brittijoukot k\xc3\xa4yttiv\xc3\xa4t t\xc3\xa4t\xc3\xa4 taktiikkaa kohdatessaan ensimm\xc3\xa4isen kerran Tigereit\xc3\xa4 Pohjois-Afrikassa ja saivat tuhottua vaunun 6 naulan (57 mm) pst-tykill\xc3\xa4, jonka ammus l\xc3\xa4p\xc3\xa4isi Tigerin sivupanssarin. Pohjois-Afrikassa Britit saivat disabloitua my\xc3\xb6s kuuluisan Tiger 131:n, joka on nyky\xc3\xa4\xc3\xa4n museoituna maailman ainoana edelleen toimintakuntoisena Tigerina._NEWLINE_Tiger pystyi tuhoamaan M4 Shermanin 1\xc2\xa0800 metrin p\xc3\xa4\xc3\xa4ss\xc3\xa4. Ensimm\xc3\xa4iset Shermanit oli tarkoitettu jalkav\xc3\xa4en tukemiseen ja niiss\xc3\xa4 oli matalan l\xc3\xa4ht\xc3\xb6nopeuden 75 mm:n tykki. Yhdysvaltain asevoimien taktiikkaan ei kuulunut taisteleminen panssarivaunuja vastaan panssarivaunuilla, vaan he k\xc3\xa4yttiv\xc3\xa4t mieluummin panssarintorjuntaan erikoistuneita panssarintorjuntavaunuja kuten M10 Wolverine tai M36 Jackson. Yhdysvallat saivat vasta sodanloppuvaiheilla vuonna 1945 k\xc3\xa4ytt\xc3\xb6\xc3\xb6ns\xc3\xa4 kunnollisen raskaan panssarivaunun, M26 Pershingin.\n_START_SECTION_\nNeuvostoliitto\n_START_PARAGRAPH_\nNeuvostovaunuista luotettavasti Tigerin pystyi tuhoamaan vain 152 mm haupitsilla varustettu SU-152, joka sai t\xc3\xa4st\xc3\xa4 lempinimen Zveroboi (pedontappaja). Kurskin taistelun j\xc3\xa4lkeen Neuvostoliitto alkoi varustaa rynn\xc3\xa4kk\xc3\xb6tykkej\xc3\xa4\xc3\xa4n 85 mm, 100 mm ja 122 mm tykeill\xc3\xa4. My\xc3\xb6s T-34 varustettiin viimein parannetulla 85 mm:n tykill\xc3\xa4 ja raskas IS-2-vaunu otettiin palvelukseen. Tigerin tehokkuudesta huolimatta niit\xc3\xa4 oli v\xc3\xa4h\xc3\xa4n ja Neuvostoliitto kykeni k\xc3\xa4yt\xc3\xa4nn\xc3\xb6ss\xc3\xa4 hukuttamaan Tigerit valtavilla m\xc3\xa4\xc3\xa4rill\xc3\xa4 T-34-vaunuja.'